... a tak sa vrátite domov s ...‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Už nastali tie dni, ktoré začínajú nejak a končia úplne inak. Viete, čo myslíme. Ráno sa oblečiete poriadne, lebo je ešte zima, no poobede nesiete bundy a kabáty v ruke, lebo je teplo. Alebo. Ráno idete z domu bez knihy, ale poobede sa zastavíte v kníhkupectve a zistíte, že vyšlo niekoľko kníh, ktoré by ste chceli čítať. A tak sa vrátite domov s nejakou novou knihou.
## U nás v kníhkupectve
Teraz je to už tak. Môže to byť marcom, ale možno je to len náhoda. Každopádne, prišlo nám veľa zaujímavých kníh a čakajú nás dve zaujímavé podujatia o knihách. Z kníh máme radosť a na podujatia sa tešíme. A okrem toho máme nové noviny Čo čítať? s veľkým článkom o literárnych festivaloch. Začnime teda knihami.
Vo štvrtok sme stáli nad pultom a bavili sa o nových knihách. Viacerí sme o tom mali čo povedať. Padla napríklad aj takáto veta: „Nevedel som, že šuhajko píše básne!“ To bolo počudovanie nad knihou Vigga Mortensena, známeho to herca, ktorý hral Aragorna v ešte známejšom filme. Jeho knihu Všetko, čo sa nedá napísať berú do rúk takmer všetci, čo sa u nás v kníhkupectve zastavia. A šuhajko nielen, že vie písať básne (dokonca ich píše až v troch jazykoch a spravil z nich špeciálny výber pre slovenské vydanie) ale ešte aj fotí a tie fotky sú tiež v knihe. Veď, príďte sa pozrieť. Veľa sme sa rozprávali o útlej zbierke absurdných poviedok Kódl od Aleša Kaňku. Je to asi minoritný literárny žáner, ale v dnešnej dobe veľmi osviežujúci. Napríklad poviedka o tom ako sa Snežka odsťahovala, lebo na ňu furt niekto liezol, a nechala tam odkaz, nech ju nehľadajú a nech si lezú na Praděd. Potešilo nás, že znova vyšla skvelá kniha Nemáte šanci od Jacka Blacka. Kniha, ktorá ovplyvnila Burroughsa, Dylana aj Bukowského. Drsný príbeh drsného života. Odporúčame. Zaujímavý je počin Annabelle Hirsch Věci, aneb Dějiny žen ve stovce předmětů. Príbehy vecí poukazujú na úlohu žien v dejinách a dokazujú, že ženy nikdy nestáli bokom histórie, len im nebola venovaná pozornosť. Z iného súdka je kniha Rozprávanie o Bohu. Juhokórejský filozof a kultúrny teoretik Byung-Chul Han, ktorý vyštudoval teológiu v Nemecku, v tejto knihe približuje svet myšlienok Simone Weilovej a pozerá sa cez ne na súčasnosť. A ešte, v súvislosti s novými knihami, sa minulý týždeň stala jedna milá situácia. Navštívila nás autorka knihy Detvanka, Jana Iru, ktorá sa veľmi potešila, že svoj debut našla na novinkovom pulte aj vo svojom obľúbenom kníhkupectve. My sme sa potešili z jej radosti a rovno sme ju poprosili aby nám tri knihy aj podpísala. Veľa iných nových kníh najdete na našej stránke s novinkami, alebo u nás na pulte, keď pôjdete okolo s bundou prehodenou cez rameno.
Nezabudnite si prísť po tie noviny Čo čítať?. Máme ich neúrekom a sú skvelé. Plné tipov na knihy, či novinky, zaujímavých článkov a s krásnou ilustráciou na obálke od Andreja Dúbravského z jeho pripravovanej knihy Alica a hmyz.
No a teraz tie podujatia. Jedno je pre deti druhé pre dospelých. V stredu 11. 3. 2026 o 18.00 príde Dušo Martinčok s jeho Zojou, ktorá sa v Luxemburgu snaží žiť svoj pokojný život, no nie všetko ide podľa plánu. Večerom bude sprevádzať Zuzana Bujačková, úryvok z knihy prečíta Henrieta Mičkovicová. Veľmi sa tešíme, že Dušo svoju knihu príde predstaviť aj k nám do kníhkupectva, príďte sa s nami tešiť aj vy! Viac tu: https://fb.me/e/6Fz8rJGqm Vo štvrtok 12. 3. 2026 o 10.00, teda doobeda, bude Miriam, teda Dievča bez hranostaja, tvorivo čítať z knihy Návšteva. Malé líščatko navštívi zvláštny hosť - Ticho. Vidia sa prvýkrát, a tak je mláďa prekvapené ako Ticho hneď zaplní priestor ich nory. Vleje sa do všetkých kútov. Čo ak má ale prázdne brucho? Je Ticho nebezpečné? Líšča ho pre istotu ponúkne černicami! Čo by tak mohli spolu robiť? A vie Ticho vlastne tancovať? https://fb.me/e/73NUFdqGt
A tu je pár tipov z našej stránky o literatúre medziknihami.sk Jedna z najzaujímavejších reportáží vydavateľstva Absynt nesie názov Laserový muž. České ceny Litera poznajú širšie nominácie. Ak niečím francúzsky spisovateľ Michel Houellebecq vyniká, tak predovšetkým ochotou hovoriť verejne veci, ktoré sa iní spisovatelia povedať neodvažujú. O Františkovi z Assisi bez vtáčikov a vlkov. Malé veľké odhalenie a možno aj dôvod na malú veľkú radosť, niečo z plánov vydavateľstva Artforum na rok 2026.
Tešíme sa na vás u nás v kníhkupectve.
Ak sa vám páči to, čo robíme, tu môžete podporiť neziskovku Art-fórum pre literatúru vašimi 2% z daní.
❤️ Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.